টেকনাফে সিএনজি থামিয়ে চিকিৎসকসহ দুই যাত্রীকে অপহরণ
কক্সবাজারের টেকনাফে কোনভাবেই বন্ধ হচ্ছে না অপহরণ। এবার জহির উদ্দিন (৪০) নামের এক পল্লী চিকিৎসকসহ ২জন সিএনজি যাত্রীকে অপহরণ করে অপহরণকারী চক্র।

রবিবার (২১ এপ্রিল) রাত ৯ টার দিকে এ ঘটনা ঘটে।

পরিবার সূত্রে জানা যায়, অপহৃত জহির উদ্দিন টেকনাফ শামলাপুরে পল্লী চিকিৎসক হিসেবে কর্মরত আছেন। তাঁর নিজ বাড়ি থাইংখালী। জরুরি প্রয়োজনে তিনি বাড়িতে যাওয়ার পথে হোয়াইক্যং ঢালায় সিএনজি থামিয়ে তাঁকেসহ আরও এক যাত্রীকে অপহরণ করে পাহাড়ের দিকে নিয়ে যায় অপহরণকারীরা। এ নিয়ে আতংকিত ওই পল্লী চিকিৎসকের পরিবার। এখনও মুক্তিপণের জন্য পরিবারের সদস্যদের মোবাইল ফোনে কল দেয়া হয়নি।

স্থানীয়দের ধারণা, অপহরণকারী চক্রের সদস্যদের সাথে সিএনজি ড্রাইভার লম্বাবিল এলাকার মো. পেটানের সখ্যতা থাকতে পারে। তাঁকে আইনের আওতায় এনে জিজ্ঞাসাবাদ করা হলে বের হতে পারে গুরুত্বপূর্ণ তথ্য।

এ বিষয়ে টেকনাফ থানার ভারপ্রাপ্ত কর্মকর্তা (ওসি) ওসমান গণি বলেন, বিষয়টি তিনি অবগত হয়েছেন। অপহৃতদের উদ্ধারে কাজ করছে পুলিশ। একই সাথে অপহরণকারীদেরও আইনের আওতায় আনার চেষ্টা চলছে।

কক্সবাজারের টেকনাফে কোনভাবেই বন্ধ হচ্ছে না অপহরণ। এবার জহির উদ্দিন (৪০) নামের এক পল্লী চিকিৎসকসহ ২জন সিএনজি যাত্রীকে অপহরণ করে অপহরণকারী চক্র।